อย่ากระต่ายตื่นตูม ADVANC ยังมีเวลาก่อนซิม 2G ดับอีก 1 สัปดาห์
อย่ากระต่ายตื่นตูม ADVANC ยังมีเวลาก่อนซิม 2G ดับอีก 1 สัปดาห์
7 ม.ค. 2559

ผู้สื่อข่าวรายงานว่า จากกรณีข่าวที่บริษัท จัสมิน อินเตอร์เนชั่นแนล จำกัด (มหาชน) หรือ JAS และ บริษัท ทรู คอร์ปอเรชั่น จำกัด (มหาชน) จำกัด (มหาชน) หรือ TRUE ซึ่งเป็นผู้ชนะประมูลใบอนุญาต 4G บนคลื่นความถี่ 900 MHz จะนำเงินมาชำระค่าประมูลงวดแรกกับทางสำนักงาน กสทช.ภายในสัปดาห์นี้ ทำให้เกิดความวิตกกับบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เพราะหากมีการชำระค่าประมูลงวดแรก สัญญาณ 2G ของ ADVANC จะดับทันที
อย่างไรก็ตามทางคณะกรรมการกิจการโทรคมนาคม (กทค.) ระบุว่า จะมีการพิจารณาวันมอบใบอนุญาตให้ผู้ชนะประมูลภายในสัปดาห์หน้า เท่ากับว่าทาง ADVANC ยังพอมีเวลาเหลือที่จะย้ายได้อีกจนถึงสัปดาห์หน้า
โดย พ.อ.เศรษฐพงค์ มะลิสุวรรณ รองประธานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) และประธาน กทค. เปิดเผยว่า หากผู้ชนะการประมูลคลื่นความถี่ 900 MHz นำมาชำระภายในสัปดาห์นี้ กทค.ก็จะนำเรื่องเข้าสู่วาระการประชุมในสัปดาห์หน้าจากนั้นจะพิจารณากำหนดวันมอบใบอนุญาตให้แก่ผู้ชนะการประมูลคลื่นความถี่ 900 MHz ทั้ง 2 รายต่อไป ซึ่งทันทีที่มอบใบอนุญาตนั้น ระบบ 2G ที่อยู่ในคลื่นความถี่ 900 MHz ต้องสิ้นสุดลงทันที ไม่สามารถขยายได้